
ДО
ОБЩИНСКИ СЪВЕТ
ГРАД РУДОЗЕМ

ДОКЛАДНА ЗАПИСКА
от
инж. Недко Фиданов Кулевски – кмет на Община Рудозем

          ОТНОСНО: Освобождаване от заплащане на такса за ползване на социалната услуга „Дневен център за деца и младежи с увреждания“, предоставяна на адрес: гр. Рудозем,                         кв. „Възраждане“, ул. „Васил Априлов“ № 19, и поемане на разходите за такси от общинския бюджет.

УВАЖАЕМИ Г-Н ПРЕДСЕДАТЕЛ,
УВАЖАЕМИ ДАМИ И ГОСПОДА ОБЩИНСКИ СВЕТНИЦИ,

На територията на община Рудозем функционира социалната услуга „Дневен център за деца и младежи с увреждания“ (ДЦДМУ). Тя се явява държавно делегирана дейност и предоставя жизненоважна подкрепа, терапия и рехабилитация на деца и младежи с трайни увреждания с цел тяхното социално включване.
Съгласно разпоредбите на Закона за социалните услуги (ЗСУ), ползването на социални услуги от деца до 18-годишна възраст е напълно безплатно. След навършване на пълнолетие обаче, младежите с увреждания подлежат на таксуване съгласно законоустановената Тарифа за таксите за социални услуги. Повечето от тези младежи са с тежки увреждания, нямат собствени доходи извън личната пенсия за инвалидност и разчитат изцяло на семействата си, чиито бюджети са сериозно натоварени с разходи за медицински грижи.
 Съгласно нормативната уредба на Република България, за ползването на социални услуги, финансирани от държавния бюджет, потребителите дължат такси, определени съгласно действащата национална Тарифа. Разпоредбата на чл. 52, ал. 1 от Закона за социалните услуги (ЗСУ) регламентира, че средствата от събраните от общината такси за ползване на социални услуги, които се финансират от държавния бюджет, се внасят по бюджета на Министерството на труда и социалната политика (МТСП) до 25-о число на месеца, следващ месеца, за който се дължат. Това означава, че тези средства се явяват приход за държавния, а не за местния бюджет.
С цел оказване на реална подкрепа на семействата, отглеждащи деца и младежи с трайни увреждания, и предвид високата социална значимост на услугата, Община Рудозем има за цел да облекчи финансовото състояние на уязвимите групи. Общинският съвет, в качеството си на орган на местното самоуправление, разполага с правомощия по целесъобразност да вземе решение, с което да освободи напълно определени категории лица от заплащане на тези такси, като съответните суми бъдат поети и разплатени за сметка на собствения общински бюджет към бюджета на МТСП.
Стойността на дължимите такси за всички потребители, определени съгласно действащата национална Тарифа ще бъде между 200 и 300 евро месечно.

Предвид гореизложеното и на основание чл. 21, ал. 1, т. 8 и т. 23 от ЗМСМА, предлагам на Общински съвет – Рудозем да разгледа, обсъди и приеме следното

ПРОЕКТОРЕШЕНИЕ:
1. Дава  съгласие за пълно освобождаване от заплащане на такси на потребителите на социалната услуга „Дневен център за деца и младежи с увреждания“, предоставяна на адрес:                    гр. Рудозем, кв. „Възраждане“, ул. „Васил Априлов“ № 19.

2. Необходимите финансови средства за покриване на дължимите от потребителите такси, изчислени по реда на националната Тарифа за таксите за социални услуги, финансирани от държавния бюджет, да се поемат изцяло от общинския бюджет на Община Рудозем                            (собствени приходи от местни данъци и такси без целеви средства).

3. Сумите по т. 2 да бъдат превеждани регулярно по бюджета на Министерството на труда и социалната политика до 25-о число на следващия месец, в изпълнение на изискванията на                 чл. 52, ал. 1 от Закона за социалните услуги.

4. Възлага на кмета на Община Рудозем организацията и изпълнението на настоящото решение.

